Familien glæder sig over Kristian Bøgsteds nye arbejde i Folketinget, men det kræver sin planlægning af en ny hverdag.

Kristian Bøgsted (DD) træder onsdag officielt ind i folketinget, efter han ved folketingsvalget blev valgt ind i Nordjyllands storkreds. Men selvom arbejdslivet som politiker først formelt starter, når underskriften af grundloven i eftermiddag er sat, så har folketingspolitikeren allerede været i sving på Christiansborg. - Det har været dejligt at komme igang. Vi har jo ikke arbejdet så politisk endnu, forklarer han. - Der har været meget praktiske ting, men vi glæder os nok alle til, at der kommer en regering, så vi kan komme ordenligt i gang, lyder det fra Kristian Bøgsted. En anden hverdag Før Kristian Bøgsted blev valgt ind i folketinget for Danmarksdemokraterne, var han ansat hos vindmøllefirmaet Vestas, hvor arbejdstiderne blandt andet var nogle helt andre. - Det er jo noget helt andet, end det jeg kommer fra. Det var meget vemodigt og trist at skulle aflevere mine ting hos Vestas, hvor jeg har arbejdet de sidste 12,5 år. Men det er selvfølgelig dejligt, at være her (på Christiansborg, red.), for det er jo noget, jeg har kæmpet for og drømt om i lang tid, konstaterer folketingspolitikeren og fortsætter: - Jeg har da skullet vænne mig til ikke at have de dage, hvor jeg arbejder nat mere, men jeg har jo børn, så jeg har været vant til at stå tidligt op, griner han. Ydmyghed er nøglen Selvom Kristian Bøgsted er helt sin egen, så har han nogle store fodspor at fylde ud efter sin far, Bent Bøgsted, der har været medlem af Folketinget i perioden fra 2001-2022. Dermed havde sønnike allerede et indblik i, hvordan en hverdag på Christiansborg så ud. - Min far er egentlig ikke kommet med andre råd, end hvad jeg allerede efterlever, hvilket er, at jeg skal være mig selv. Jeg har prøvet politisk arbejde før, så det gælder for mig om, at beholde min nordjyske ydmyghed og ikke blive en anden, forklarer Kristian Bøgsted, der hentyder til sin tid som kommunalpolitiker i Ringkøbing-Skjern Kommune. Den meget ydmyge nordjyske folketingspolitiker skal blandt andet skrive under på grundloven til onsdagens møde. Nu er begynder det snart, at blive en "normal" hverdag for folketingspolitikeren, og det er noget, han ser frem til. - Jeg er utrolig glad og stolt over den opbakning, jeg har fået. Jeg er meget beæret og vil selvfølgelig arbejde på at leve op til den tillid, jeg er blevet givet, understreger Kristian Bøgsted. Familien bakker op Udover Kristian Bøgsteds far, er resten af familien også glade på hans vegne. Især børnene ser frem til særligt én ting. - Min familie er glade og stolte på mine vegne, og mine børn glæder sig til at komme med til København engang imellem, men det er klart, at det er en ny hverdag, som vi skal finde ud af, fortæller Kristian Bøgsted. Har i planer om at flytte? - Nej. København er en fin by, vi skal være stolt af, men jeg har det bedre med at bo i en mindre by, og det er nok godt nok, at vi er forskellige på det punkt, griner han. Du kan se, hvordan Kristian Bøgsted reagerede på valgaften herunder: